L-aħħar ċifri finanzjarji tal-Gvern juru li sal-aħħar ta’ Settembru, il-Gvern kellu bilanċ ta’ kważi 40 miljun ewro fil-Fond Konsolidat. Dan ifisser li paragun mal-istess perjodu tas-sena l-oħra, is-surplus żdied b’35 miljun ewro. Ċifri tal-Uffiċċju Nazzjonali tal-Istatistika juru li fl-ewwel disa’ xhur ta’ din is-sena, id-dħul tal-Gvern żdied b’435 miljun ewro jew kważi b’14%. Iż-żieda mill-income tax u l-għotjiet mill-Unjoni Ewropea kienu l-fatturi ewlenin li żiedu d-dħul tal-Gvern. Mill-istatistika joħroġ li bejn Jannar u Settembru n-nefqa tal-Gvern żdiedet b’12.8%. In-nefqa rikurrenti kibret bi kważi 324 miljun ewro waqt li n-nefqa fuq proġetti kapitali kibret bi kwazi 88 miljun ewro. Miċ-ċifri joħroġ li l-imgħaxx fuq id-dejn tal-Gvern f’dan il-perjodu naqas b’aktar minn ħdax-il miljun ewro.